## Rješenje o određivanju područja stalnog graničnog prijelaza za međunarodni promet putnika i roba s inspekcijskim službama u cestovnom prometu Nova Sela

### NN 123/2013 (4.10.2013.), Rješenje o određivanju područja stalnog graničnog prijelaza za međunarodni promet putnika i roba s inspekcijskim službama u cestovnom prometu Nova Sela

123 04.10.2013 Rješenje o određivanju područja stalnog graničnog prijelaza za međunarodni promet putnika i roba s inspekcijskim službama u cestovnom prometu Nova Sela

POLICIJSKA UPRAVA DUBROVAČKO-NERETVANSKA

2659

Na temelju članka 12. stavka 2. Zakona o nadzoru državne granice (»Narodne novine« br. 83/13), a u svezi s člankom 7. Pravilnika o uvjetima i načinu određivanja područja graničnog prijelaza (»Narodne novine« br. 150/04), Policijska uprava dubrovačko-neretvanska donosi

RJEŠENJE

O ODREĐIVANJU PODRUČJA STALNOG GRANIČNOG PRIJELAZA ZA MEĐUNARODNI PROMET PUTNIKA I ROBA S INSPEKCIJSKIM SLUŽBAMA U CESTOVNOM PROMETU NOVA SELA

Članak 1.

Područje stalnog graničnog prijelaza za međunarodni promet putnika i roba s inspekcijskim službama u cestovnom prometu Nova Sela nalazi se u općini Kula Norinska (katastarska općina Borovci) uz samu granicu s Bosnom i Hercegovinom na završetku auto ceste A10.

Članak 2.

Ukupna površina područja stalnog graničnog prijelaza za međunarodni promet putnika i roba s inspekcijskim službama u cestovnom prometu Nova Sela iznosi 80.000 m2.

Članak 3.

Područje stalnog graničnog prijelaza za međunarodni promet putnika i roba s inspekcijskim službama u cestovnom prometu Nova Sela, obuhvaća dijelove sljedećih katastarskih čestica k.o. Borovci: 2516/1, 2517, 2555/1, 3709, 3712, 3713.

Na području graničnog prijelaza nalaze se sagrađeni objekti: za potrebe putničkog prometa – centralna nadstrešnica dimenzija 29,16 x 64,50 m, zgrada za državne službe na ulazu u državu (policija, carina), objekt za kontrolu putnika na izlazu iz države, 14 kontrolnih kućica (svaka dimenzija 2,4 x 2,5 m); za potrebe ulaznog teretnog prometa – objekt prve kontrole ulaza teretnih vozila (služi za obavljanje policijskih i carinskih poslova pri ulazu teretnih vozila, uz koji se nalazi smještena kolska vaga), objekt fitopatološke kontrole (u objektu se nalazi kancelarija fitopatologa, laboratorij, soba za pregled, karantena i pomoćni prostori), objekt veterinarske kontrole (u objektu su prostorije za boravak veterinara, njihove garderobe, prostor za prijavu i čekanje vozača), zgrada za detaljni pregled vozila (sadrži servisnu jamu za pregled vozila odozdo), objekt zadnje kontrole ulaza teretnih vozila; za potrebe izlaznog teretnog prometa – objekt prve kontrole izlaza teretnih vozila (u sastavu kojeg se nalazi kolska vaga i nadstrešnica od čelika), objekt kontrole teretnog prometa u izlazu (montažni), objekt zadnje kontrole izlaza teretnih vozila koji je smješten na platformi za pregled vozila prekriven nadstrešnicom, te prateći objekti; sanitarni čvor za putnike i vozače na ulaznom i izlaznom teretnom terminalu. Ukupna bruto površina i volumen objekata iznosi 5.557,27 m2, a volumen objekta – graničnog prijelaza iznosi 12.823,44 m3. Područje graničnog prijelaza omeđeno je žičanom ogradom. Područje graničnog prijelaza proteže se u dužini od 900 m od granične crte s Bosnom i Hercegovinom.

Članak 4.

Ovo Rješenje stupa na snagu osmog dana od dana objave u »Narodnim novinama«.

Broj: 511-03-01-UP/I-118-2013.

Dubrovnik, 21. kolovoza 2013.

Načelnik
Tonći Radibratović, v. r.

Rješenje, NN 123/2013-2659